श्रीभक्तिचन्द्रिका/सप्तमः पटलः
सप्तमः पटलः	
अथ मन्त्रवरं वक्ष्ये द्वात्रिंशदक्षरान्वितम् ।	
सर्वपापप्रशमनं सर्वदुर्वासनानलम् ॥१॥	
चतुर्वर्गप्रदं सौम्यं भक्तिदं प्रेमपूर्वकम् ।	
दुर्बुद्धिहरणं शुद्धसत्त्वबुद्धिप्रदायकम् ॥२॥	
सर्वाराध्यं सर्वसेव्यं सर्वेषां कामपूरकम् ।	
सर्वाधिकारसंयुक्तं सर्वलोकैकबान्धवम् ॥३॥	
सर्वाकर्षणसंयुक्तं दुष्टव्याधिविनाशनम् ।	
दीक्षाविधिविहीनं च कालाकालविवर्जितम् ॥४॥	
वाङ्मात्रेणार्चितं बाह्यपूजाविध्यनपेक्षकम् ।	
जिह्वास्पर्शनमात्रेण सर्वेषां फलदायकम् ।	
देशकालानियमितं सर्ववादिसुसम्मतम् ॥५॥	
तस्योद्धारं प्रवक्ष्यामि समाहितमनाः शृणु ।	
हरे द्वन्द्वं तथा कृष्णद्वन्द्वं व्युत्क्रमणात्पुनः ॥६॥	
हरेरामद्वयं पश्चाद्विलोमेनैव तत्पठेत।	
सर्वाघहर्णाद्धेतोर्हरिरित्यभिधीयते ॥७॥	
भक्तियोगेन सर्वेषां जीवाकर्षणकारणात।	
कृष्ण इत्युच्यते सद्भिः शुद्धसत्त्वतनुः प्रभुः ॥८॥	
रामोऽपि लोकरमणात्संसारच्छेदकारकः ।	
तस्मान्मोक्षप्रदो रामः सर्वशास्त्रेषु कथ्यते ॥९॥	
सम्बोधनप्रियः कृष्णः सम्बोधनपदक्रमात।	
मन्त्रोऽयं विहितस्तेन तत्र प्रेमा नियोजितः ॥१०॥ 	
सर्वनामस्वरूपोऽयं देहस्वरूप एव च ।	
तत्रैकत्र यदि प्रेमा सोभयत्र तदा भवीत॥११॥	
चतुर्युगे भवेद्भक्तिर्मुक्तिश्चैव चतुर्युगे ।	
तेन नामानि चत्वारि चत्वारि कृष्णरामयोः ॥१२॥	
भक्तिसाधनतः पापनाशोऽथ मुक्तिसाधनात।	
तत्रोभयत्र नामानि हरेश्चत्वारि नामतः ॥१३॥	
सम्बोधनपदं श्रुत्वा प्रभुस्तत्र समागतः ।	
किं प्रार्थते भक्तजनैस्तदेव दातुमुद्यतः ॥१४॥	
एतैर्न प्रार्थ्यते किंचिन्नामश्रवणयोगतः ।	
वसेत्तेषां च हृदय इत्थम्भूतगुणो हरिः ॥१५॥	
मन्त्रे मुक्तिविधानार्थं रामनामनियोजितम् ।	
द्वयोर्विरोधात्भक्तानां विधेयं किं तदुच्यताम् ॥१६॥	
आदौ भक्त्या भवेन्मुक्तिः संसारच्छेदकारिणी ।	
तथा भागवती भक्तिः प्रेमलक्षणलक्षिता ॥१७॥	
तथा च—    	
न विना भक्तियोगेन मुक्तिः स्थाद्भवसागरात।	
तां ऋते प्रेमदा भक्तिर्न कदाचित्प्रभोः पदे ॥१८॥	
अविद्या सुखदुःखानां विनाशाद्विद्यया युतः ।	
जीवन्मुक्तः स विज्ञेयः प्रेमभक्तिपरायणः ।	
अमुना मनुना चैतत्साध्यसाधनतत्परः ॥१९॥	
तत्साधनं प्रवक्ष्यामि यथाविधिक्रमादिह ।	
नित्यानन्दो मुनिः प्रोक्तोऽनुष्टुब्छन्द उदाहृतः ॥२०॥	
परमास्वरूपः श्रीचैतन्य एव दैवतम् ।	
कृष्णनामेति बीजं स्याद्भक्तिः शक्तिरुदाहृता ॥२१॥	
आद्या शक्तिरधिष्ठात्री देवता प्रेमरूपिणी ।	
एतेषां विनियोगः स्यात्प्रेमसिद्धौ प्रभोः पदे ॥२२॥	
अङ्गन्यासं प्रकुर्वीत मन्त्रवर्णविभागतः ।	
हरे कृष्ण हरे कृष्ण हृदयाय नमस्ततः ॥२३॥	
कृष्ण कृष्णेति शिरसे स्वाहा चैव हरे हरे ।	
शिखायै वषडित्येव कवचाय हुमित्यतः ॥२४॥	
हरे राम हरे राम नेत्राभ्यां वौषडित्यपि ।	
राम रामेति विज्ञेयमस्त्राय फट्ततः परम् ॥२५॥	
हरे हरे ततः कुर्यात्करन्यासमिति क्रमात॥२६॥	
ततो यन्त्रं लिखेन्मन्त्री पद्मं षोडशपत्रकम् ।	
रेखात्रयसमायुक्तं द्वारतोरणसंयुतम् ॥२७॥	
अक्षरद्वयमानेन मन्त्रवर्णान्लिखेद्दले ।	
षट्कोणं विलिखेन्मध्ये कर्णिकायां विधानतः ॥२८॥	
प्रेमाख्यं मध्यदेशे च कामं बीजं च कोणतः ।	
एतस्मिन्न्नपि यन्त्रे चाप्याधारादीन्प्रपूज्य च ।	
तत्रैव स्थापयेद्ध्यात्वा यथाविधिक्रमादिति ॥२९॥	
कनकरुचिरभासः शुद्धसत्त्वैकवेशो	
निजसुमधुरनामाख्यानदानैकदक्षः ।	
सततमवतु विश्वं श्रीनवद्वीपचन्द्रो	
निजपरिजनवीतो दीनबन्धुर्द्विजेन्द्रः ॥३०॥	
ध्यात्वैवं पूजयेद्भक्त्या परमात्मानमव्ययम् ॥३१॥	
कोणाग्रदिक्षु देशे च पूजयेदङ्गदेवताः ।	
षट्कोणस्याग्रभागे च स सम्पूज्या भक्तिसंयुताः ॥३२॥	
नित्यानन्दोऽद्वैतनामा मुरारिः श्रीनिवासकः ।	
काशीश्वरो मुकुन्दश्च ततः केशरमध्यतः ॥३३॥	
गदाधरो द्विजवरस्तथा नरहरिः प्रियः ।	
दामोदरो वासुदेवः शिवानन्दगदाधरौ ॥३४॥	
रागहवश्रीरामदासौ सुन्दरानन्दशार्ङ्गिणौ ।	
गौरीदासस्ततः पूज्यः परमेश्वर एव च ॥३५॥	
पुरुषोत्तमदासोऽपि तथा वृन्दावनाश्रयः ।	
गोविन्दो वासुदेवश्च कमलाकर एव च ॥३६॥	
तद्बहिः पत्रमध्ये च वैष्णवा भक्तितत्पराः ।	
गोपीनाथो महेशश्च शुक्लाम्बरसनातनौ ॥३७॥	
जगायिमाधवौ ज्ञेयौ वासुदेवाच्युतावपि ।	
दिक्षु पूज्याः प्रयत्नेन प्रेमाश्रुपुलकाचिताः ॥३८॥	
जय गौराङ्ग गौराङ्ग जय विश्वम्भर प्रभो ।	
इति वादरता नित्यं प्रेमगद्गदभाषिणः ॥३९॥	
पत्राग्रे तद्बहिः पूज्याः यदुनन्दन एव च ।	
गङ्गादासः केशवश्च कृष्णदासस्ततः परम् ॥४०॥	
रघुनाथविश्वनाथौ नीलाम्बरसनातनौ ।	
दिव्यमाल्यकराः सौम्याः प्रेमाश्रुपुलकाकुलाः ।	
ततोऽन्यावरणान्येव पूर्ववत्परिपूजयेत॥४१॥	
कोट्येकजपमात्रेण पुरश्चरणमुच्यते ।	
दशांशहोमसङ्ख्यानां चतुर्गुणविधानतः ॥४२॥	
जपं कुर्यात्प्रयत्नेन काÿअसङ्ख्या न विद्यते ।	
मालया कररेखाभिर्जपेत्साधकसत्तमः ॥४३॥	
विधिर्मन्त्रजपे प्रोक्तः षष्ठिदण्डात्मकं दिनम् ।	
स्नानाद्यपेक्षा नास्त्यत्र यथाशक्यं करोतु वा ।	
इत्येवं साधयेन्मन्त्रं स एव साधकोत्तमः ॥४४॥	
इति भक्तिचन्द्रिकायां सप्तमः पटलः